**Kære forældre**

Vi skal i vores klasse i gang med et spændende undervisningsforløb, der hedder ’*Du er en superhelt*’. Et forløb, der sætter læring i spil på en kreativ og anderledes måde, og hvor der lægges vægt på både faglighed, leg, fantasi og den sociale udvikling.

Med udgangspunkt i et superhelteunivers skal vi arbejde med superkræfter, helte og mod; og vi skal snakke om, hvordan eleverne kan bruge deres evner til at hjælpe andre. For selvom de ikke er superhelte, har de alle både evner og mod, som de kan bruge til gavn for sig selv og andre.

Vi vil arbejde med målsætninger omkring dét at kunne lytte til andre, blive enige i gruppearbejdet, vide det er okay at lave fejl, finde på idéer, turde fortælle om sine idéer, skabe værdi for andre – samt litteraturforståelse, præsentation, udtryksevne og viden om tal og deres orden.

Ud over fagområderne grønlandsk, dansk, billedkunst og matematik samt elevernes personlige udvikling, vil der blive arbejdet med begyndende kompetencer inden for innovation og entreprenørskab. Her arbejder vi ud fra følgende 4 hovedområder:

*Kreativitet* - fokus på elevernes fantasi og idéer. Tid til fordybelse, eksperimenter og mulighed for at udtrykke sine tanker og idéer gennem kreative processer.

*Handling* – fokus på samarbejde og kommunikation. At kunne lytte til sine klassekammerater, dele sine tanker med andre og prøve sine idéer af i virkeligheden.

*Personlig indstilling* – fokus på elevernes tiltro til egne evner og tillid til, at de kan bidrage med noget værdifuldt. Accept af usikkerhed og mod til at prøve sig frem.

*Omverdensforståelse* – fokus på at alle er forskellige, og at alle kan bidrage på sin egen måde. Omtanke og blik for, hvilke behov mennesker omkring én kunne have.

Vi ser frem til et interessant forløb.